b'\n_START_ARTICLE_\nEngesvang\n_START_SECTION_\nArbejdspladser og boliger\n_START_PARAGRAPH_\nEn af de st\xc3\xb8rste arbejdspladser er Midtfrost, som er et af de st\xc3\xb8rste frysehuse i Claus S\xc3\xb8rensen-koncernen. Her er ogs\xc3\xa5 Unitruck, Jessing B\xc3\xa6nke, en virksomhed, der producerer tanke til industrien og JF Emballage, der producerer paller. LM Glasfiber har tidligere haft en stor produktion af m\xc3\xb8llevinger til vindm\xc3\xb8ller i byen, men koncernen flyttede ud og solgte bygningerne til Siemens, som herefter producerede m\xc3\xb8llevinger, dog med et mindre antal medarbejdere end den tidligere fabrik. Byen har en r\xc3\xa6kke h\xc3\xa5ndv\xc3\xa6rkere tilknyttet sit omr\xc3\xa5de, bl.a. murer-, t\xc3\xb8mrer- og elektrikervirksomhed._NEWLINE_Engesvang by best\xc3\xa5r mest af parcelhuse. Der er ingen lokale ejendomshandlere, men EDC-m\xc3\xa6glerne i Ikast har en butik p\xc3\xa5 Jernbanegade. Der findes en lang r\xc3\xa6kke private udlejningsboliger i byen, ligesom Boligselskabet MidtVest i Ikast har r\xc3\xa6kkehuse. Ikast-Brande Kommune har et st\xc3\xb8rre udstykningsomr\xc3\xa5de ved Peter Svinthsvej. Peter Svinthsvej er nu fuldt udbygget, og de f\xc3\xb8rste etaper af Emil Ernstvej er udstykket og bebygget. Boligomr\xc3\xa5det er meget eftertragtet p\xc3\xa5 grund af n\xc3\xa6rheden til det rekreative omr\xc3\xa5de Holten og B\xc3\xb8lling S\xc3\xb8. Kommunen har desuden princippielt givet tilladelse til udstykning af nogle endnu mere attraktive, private grunde ved Kastanie All\xc3\xa9, men Naturklagen\xc3\xa6vnet har afvist tilladelsen. Det har f\xc3\xa5et borgmesteren til at udtale, at s\xc3\xa5 \xc3\xa6ndrer man blot kommuneplanen ved n\xc3\xa6ste revision i 2009. Eller i v\xc3\xa6rste tilf\xc3\xa6lde f\xc3\xb8rst i 2010.\n_START_SECTION_\nSkoler og offentlig service\n_START_PARAGRAPH_\nEngesvang har en lang r\xc3\xa6kke kommunale dagplejere, men ingen vuggestue. Engesvang Fritidshus er sognets daginstitution, organiseret som \xc3\xa9n enhed men med flere adresser. Der er tale om en aldersintegreret institution indeholdende b\xc3\xb8rnehave og fritidshjem. Fritidsklubben og fritidshjemmet er placeret i tilknytning til Engesvang Skole. De \xc3\xb8vrige afdelinger af fritidshuset er Fritidshuset p\xc3\xa5 Birkevej, Landsbyen ogs\xc3\xa5 p\xc3\xa5 Birkevej samt Klosterlundg\xc3\xa5rd._NEWLINE_Engesvang Skole har undervisning fra b\xc3\xb8rnehaveklasse til 9. klasse i to spor. I tilknytning skolen er der ungdomsskole om aftenen med tilh\xc3\xb8rende ungdomsklub for 14 \xe2\x80\x93 19-\xc3\xa5rige, og den benyttes af en stor del af byens unge. Ungdomsskolen har et orkester, der is\xc3\xa6r har fokus p\xc3\xa5 jazz og bigband-musik. Sammen med skolen ligger biblioteket, der fungerer b\xc3\xa5de som skolebibliotek og filial af Ikast Folkebibliotek. I tilknytning til biblioteket ligger Engesvang Lokalhistoriske Arkiv med \xc3\xa5bent for offentligheden tirsdag hver uge._NEWLINE_Nabo til skolen er \xc3\xa6ldrecentret Dybdalsparken. Her er en r\xc3\xa6kke plejeboliger samt dagcenter, hvor alle pensionister kan deltage i forskellige aktiviteter._NEWLINE_I samme omr\xc3\xa5de ligger Engesvang Hallen, som foruden idr\xc3\xa6tshal indeholder en mindre sal (scenen) samt en indend\xc3\xb8rs skydebane. Her er ogs\xc3\xa5 klubhus for Engesvang Boldklub og Engesvang Fremad. Engesvang Hallens bestyrelsen har nedsat en arbejdsgruppe, der er i gang med at s\xc3\xb8ge midler til byggeriet af et multicenter, hvor man kombinerer idr\xc3\xa6t, kultur og sundhed._NEWLINE_Engesvang Friluftsbad, der er landets \xc3\xa6ldste sv\xc3\xb8mmebad (1930), har \xc3\xa5bent maj \xe2\x80\x93 september og drives sammen med Ikast Sv\xc3\xb8mmecenter og Bording Friluftsbad.\n_START_SECTION_\nKirke og kultur\n_START_PARAGRAPH_\nEngesvang Kirke ligger i Gammel Engesvang, hvor ogs\xc3\xa5 skolen l\xc3\xa5 indtil 1955. Den nuv\xc3\xa6rende kirkes alter er bygget af sten fra en \xc3\xa6ldre kirke. T\xc3\xa6t ved Engesvang Kirke ligger pr\xc3\xa6steg\xc3\xa5rden hvis konfirmandlokale bruges til forskellige m\xc3\xb8der. Engesvangs Menighedshus - Ansgar ligger p\xc3\xa5 Gl. Kongevej, og her holder s\xc3\xb8ndagsskolen til._NEWLINE_P\xc3\xa5 Gl. Kongevej findes desuden kulturhuset Den Gamle Biograf - Engesvang, hvor der tidligere har v\xc3\xa6ret biograf. Huset lejes blandt andet ud til private fester, men foreningen Kulturens Venner laver ogs\xc3\xa5 en r\xc3\xa6kke arrangementer. Foreningen laver mange forskellige arrangementer i kulturhuset, blandt andet f\xc3\xa6llesspisninger flere gange i l\xc3\xb8bet af \xc3\xa5ret samt revy, der spiller tre gange i april. Engesvang Musikforening har koret "EKKO", der \xc3\xb8ver hver anden torsdag. Desuden st\xc3\xa5r foreningen bag en r\xc3\xa6kke musik-arrangementer, blandt andet en \xc3\xa5rlig koncert i kirken sammen med Sejs Bl\xc3\xa6serne, hvis leder bor i Engesvang._NEWLINE_Klosterlundg\xc3\xa5rd p\xc3\xa5 Kragelundvej indeholder foruden daginstitution Klosterlund museum og Naturcenter. Det er dels et museum med v\xc3\xa6gt p\xc3\xa5 t\xc3\xb8rveindustrien, og dels et aktivitetscenter for skoleklasser og andre grupper. Om sommeren arrangeres levende museum. Museet omfatter ogs\xc3\xa5 det lille museum i Stenholt Skov, som indeholder en samling af fund fra stenalderbopladsen ved Klosterlund._NEWLINE_Byens st\xc3\xb8rste forening er Engesvang Boldklub, der har f\xc3\xb8lgende aktiviteter: Fodbold, h\xc3\xa5ndbold, badminton og gymnastik. For b\xc3\xb8rn p\xc3\xa5 5-7 \xc3\xa5r er der minisport, der omfatter alle fritidsaktiviteter indenfor sport og spejder. Engesvang Boldklub st\xc3\xa5r ogs\xc3\xa5 som arrang\xc3\xb8r af den \xc3\xa5rlige byfest \xe2\x80\x93 Hedefesten \xe2\x80\x93 sidste weekend i august. Engesvang Fremad en fodboldklub, der kun har voksne som medlemmer. KFUM-spejderne holder til i spejderhuset p\xc3\xa5 Dahlsvej._NEWLINE_Engesvang Lokalhistoriske Forening har foredrag og lignende stort set en gang hver m\xc3\xa5ned. Engesvang Pensionistforening har arrangementer et par gange hver m\xc3\xa5ned, blandt andet spil og hygge p\xc3\xa5 Dybdalsparken. Foreningen arrangerer ogs\xc3\xa5 en r\xc3\xa6kke udflugter hen over \xc3\xa5ret. Bording-Engesvang Jagtforening holder til i Engesvang. Engesvang Skyttekreds har skydning indend\xc3\xb8rs ved hallen om vinteren og udend\xc3\xb8rs p\xc3\xa5 skydebanen ved Holten om sommeren. Engesvang Erhvervsforening er tilg\xc3\xa6ngelig for lokale erhvervsfolk og s\xc3\xb8rger blandt andet for juleudsmykning og udlejning af flag-all\xc3\xa9, ligesom foreningen to gange om \xc3\xa5ret arrangerer kr\xc3\xa6mmermarked p\xc3\xa5 festpladsen ved varmev\xc3\xa6rket._NEWLINE_2001 \xe2\x80\x93 2006 blev der gennemf\xc3\xb8rt et st\xc3\xb8rre kulturprojekt, Korsveje.com, med deltagelse fra Engesvang, Kragelund og Funder sogne. Det kulminerede i august 2006 med en stor professionelt anlagt musical, der blev opf\xc3\xb8rt p\xc3\xa5 en friluftsscene i Klode M\xc3\xb8lle. Et nyt kulturprojekt \xe2\x80\x93 Vandskel \xe2\x80\x93 gennemf\xc3\xb8res 2008 \xe2\x80\x93 2010, og ogs\xc3\xa5 det sluttes af med en musical, der skal opf\xc3\xb8res p\xc3\xa5 en scene p\xc3\xa5 den nordlige side af B\xc3\xb8lling S\xc3\xb8._NEWLINE_Det lokale nyhedsblad for Engesvang-omr\xc3\xa5det er Midtjyllands Avis. Politisk findes der nu kun \xc3\xa9n v\xc3\xa6lgerforening i byen: Socialdemokraterne._NEWLINE_"Engesvang" erstatter "R\xc3\xa5dhuspladsen"  i en ny udgave af br\xc3\xa6tspillet Matador.\n_START_SECTION_\nNatur\n_START_PARAGRAPH_\nEngesvang ligger p\xc3\xa5 kanten af det midtjyske mor\xc3\xa6nelandskab. Her stoppede isen ved sidste istid og skabte et af de landskabshuller hvor vand i enorme m\xc3\xa6ngder skyllede ud over Midt- og Vestjylland og gjorde omr\xc3\xa5det fladt. Fra Engesvang l\xc3\xb8ber vandet b\xc3\xa5de mod nord og vest ud i Karup \xc3\x85-systemet og mod \xc3\xb8st gennem Funder \xc3\x85-dal ud i Guden\xc3\xa5-systemet._NEWLINE_Indtil cirka 1875 l\xc3\xa5 ved Engesvang, B\xc3\xb8lling S\xc3\xb8, der var en af Danmarks h\xc3\xb8jest beliggende. S\xc3\xb8en blev udt\xc3\xb8rret i fors\xc3\xb8get p\xc3\xa5 at skabe landbrugsjord, men det blev aldrig en succes. Til geng\xc3\xa6ld gravede man t\xc3\xb8rv fra slutningen af 1800-tallet og frem til 1960\'erne, hvilket gjorde det til en af landets vigtigste t\xc3\xb8rveomr\xc3\xa5der. De sidste 30 \xc3\xa5r har der v\xc3\xa6ret arbejdet p\xc3\xa5 at f\xc3\xa5 genskabt B\xc3\xb8lling S\xc3\xb8. S\xc3\xb8en oversv\xc3\xb8mmer omr\xc3\xa5der, hvor ark\xc3\xa6ologer har fundet mange spor af stenalderbopladser._NEWLINE_B\xc3\xb8lling S\xc3\xb8 er et meget yndet udflugtsm\xc3\xa5l, og der er altid mange mennesker, der g\xc3\xa5r tur p\xc3\xa5 den 12 kilometer lange sti rundt om s\xc3\xb8en, som er ganske lavvandet (max. 3 meter) og fyldt med pilebuske, der fortsat gror flere \xc3\xa5r efter vandet er steget. Der er et meget rigt fugleliv, og i sommeren 2007 var det ene af to steder i Danmark, hvor der ynglede sangsvaner. Dansk Ornitologisk Forening har nedsat en caretaker-gruppe, som holde n\xc3\xb8je \xc3\xb8je med fuglene og naturen i s\xc3\xb8en. Af hensyn til fuglelivet er to tredjedele af s\xc3\xb8en lukket for sejlads. P\xc3\xa5 den nordlige tredjedel m\xc3\xa5 man sejle med kajak, kano og rob\xc3\xa5d.\n_START_SECTION_\nHistorie\n_START_PARAGRAPH_\nVed Klosterlund ligger Stenholt Skov, som er fredet. Det er en egeskov, der har eksisteret siden stenalderen, men hvor der i nyere tid har v\xc3\xa6ret drevet st\xc3\xa6vningskov, alts\xc3\xa5 skovdrift med fremv\xc3\xa6kst af nye tr\xc3\xa6er fra r\xc3\xb8dderne af f\xc3\xa6ldede tr\xc3\xa6er. De store moser har ikke alene skjult en lang r\xc3\xa6kke spor af stenalderbopladser, men man har ligeledes fundet to velbevarede moselig: Ellingpigen, og Tollundmanden. De er fundet cirka 100 meter fra hinanden, men Ellingpigen er noget \xc3\xa6ldre end Tollundmanden. Sidstn\xc3\xa6vnte kan ses p\xc3\xa5 Silkeborg Museum._NEWLINE_Historisk har Engesvang v\xc3\xa6ret pr\xc3\xa6get af at ligge p\xc3\xa5 H\xc3\xa6rvejen. Det tidlige forl\xc3\xb8b af H\xc3\xa6rvejen gik \xc3\xb8st om B\xc3\xb8lling S\xc3\xb8 fra Funder gennem Stenholt Skov. Senere, efter bygningen af bro og m\xc3\xb8lle ved Klode M\xc3\xb8lle, gik trafikken mest gennem det omr\xc3\xa5de der i dag er Engesvang by (Gl. Kongevej). H\xc3\xa6rvejen har desuden betydet, at egnen en overgang var plaget af pest og h\xc3\xa6rgende soldater, som f\xc3\xb8rte til at sognet i 1300-tallet blev n\xc3\xa6sten mennesketomt og at kirken ligeledes forfaldt. F\xc3\xb8rst for godt 100 \xc3\xa5r siden blev Engesvang igen et selvst\xc3\xa6ndigt sogn med egen kirke bygget p\xc3\xa5 samme sted som middelalderkirken. Indflydelsen fra H\xc3\xa6rvejen er tema for Kulturprojektet Korsveje som er et projekt under opbygning i 2007.'